Hoe begroot ek in hierdie tye? - Jou Geld | Solidariteit WêreldJou Geld | Solidariteit Wêreld
Tuis › Artikels › Hoe begroot ek in hierdie tye?
Dit is noodsaaklik om gereeld jou persoonlike begroting onder die loep te neem om te verseker dat jy realisties is en dat jy jou spaardoelwitte gaan bereik. Gereelde bestekopnames weerspieël jou werklike bestedingspatroon , help jou om ingeligte besluite te neem ─ soos kan ek regtig 'n nuwe motor bekostig? ─ en kweek gesonde finansiële gewoontes wat langtermynvrugte afwerp en jou help om te spaar.
Begin deur kolomme op 'n skoon vel papier te trek. In die eerste kolom skryf jy jou inkomste uit vaste salaris, toelae, inkomste uit vryskutwerk of enige ander bron neer. Gebruik bankstate om akkurate syfers te bekom. In die volgende kolom skryf jy al jou noodsaaklike en nieonderhandelbare uitgawes neer, soos huur, verbande, munisipale uitgawes, versekering, huurkoop, huishoudelike uitgawes, skool, brandstof en jou verpligte spaar. Skryf ook kontantontrekkings neer. In die derde kolom skryf jy alle ander nienoodsaaklike uitgawes waarvoor jy nie noodwendig begroot het nie, soos konsertkaartjies, uitstappies, geskenke en wegneemetes. Tel die drie kolomme apart op en trek die totaal van kolom B (uitgawes) van kolom A (inkomste) af en dit sal bepaal wat jou netto inkomste is en of jy regtig die items in kolom C kan bekostig, of dit sal aandui in watter sloot jou geld skielik verdwyn het. Kyk na jou uitgawes en stel vas waar jy realisties meer kan besnoei om meer te kan spaar.
Die vraag op almal se lippe is: hoe spaar ek? 'n Gesonde praktyk is om jou spaargeld in 'n afsonderlike rekening te hou wat rente trek, sodat jy nie in die versoeking sal kom om daarvan te gebruik in 'n onbesonne oomblik nie. Om te spaar is eintlik nie onderhandelbaar nie; jy moet 'n noodfonds hê en 'n gesonde bedrag is die ekwiwalent van drie maande se bruto salaris. Dit is dus nodig om sistematies en gedissiplineer te spaar totdat daardie teiken bereik is. Verder is dit noodsaaklik dat jy 'n spaarplan moet hê om jou aftreefonds aan te vul, of om studiegeld te betaal, of om 'n motor te vervang.
Elizabeth Warren, VSA-senator en bankrotskapkenner, stel voor dat voordat mens spaar, jy eers moet onderskei tussen begeerte en behoefte: wanneer is 'n jas 'n behoefte en wanneer is dit 'n begeerte? Volgens haar is die wenresep vir persoonlike finansiële bestuur 'n verdeling van 50/20/30 van jou inkomste na belasting: 50% gaan vir besteding aan noodsaaklikhede soos huur, kruideniersware, medies, vervoer, ens; 20% moet jy wegsit vir noodsaaklike spaar of om skuld af te betaal, terwyl jy uit die oorblywende 30% steeds moet kyk wat jy realisties by die spaarrekening kan voeg voordat jy dit gebruik op lewensgenietinge. Warren Buffet, finansiële ghoeroe, doen ook aan die hand dat jy slegs bestee wat jy nie spaar nie eerder as om te spaar wat jy nie bestee nie.
Hoe ontwikkel mens 'n spaarplan? Besluit wat jou langtermynspaar doelwit (oor 10-15 jaar) is en wat jou korttermynteiken (een jaar of korter) is. Betaal jouself eerste, m.a.w. sit eerste jou geteikende, vasgestelde spaargeld weg. Laat jou spaargeld outomaties van jou inkomstebron, byvoorbeeld jou salaris, afgetrek en in 'n spaarrekening gedeponeer word. Spaar alle bykomende inkomste, soos verdienste uit 'n stokperdjie of vryskutwerk. Skep ook 'n ekstra emmertjie in jou spaarrekening waarin jy begroot vir dít wat jy begeer, soos 'n vakansie of 'n nuwe sitkamerstel.
Indien jy 'n impulsiewe koper is, probeer om vir 30 dae die versoeking te vermy deur nie winkels toe te gaan nie. Stel vir jou 'n spaardoel wat jy oor twee maande wil bereik en besnoei aan onnodige uitgawes, soos ontwerperskoffie (designer coffee) en wegneemtoebroodjies by die werk.